Diari Oficial de la Generalitat Valenciana


Sumari del DOGV 5812, del 23-07-2008 (2008/9030)

ORDE de 6 de juny de 2008, de la Conselleria de Cultura i Esport, per la qual es delimita l'entorn de protecció del castell d'Ares del Maestre (Castelló), i se n'establix la normativa protectora.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5812

Data del DOGV
:   23-07-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/9030


Data del document
:   06-06-2008

Organisme emissor
:   Conselleria de Cultura i Esport

Tipus de document
:   Ordre

Descriptors 

:   * Ares del Maestrat
    * protecció del patrimoni
    * ben cultural
    * legislació
    * patrimoni arquitectònic

ORDE de 6 de juny de 2008, de la Conselleria de Cultura i Esport, per la qual es delimita l'entorn de protecció del castell d'Ares del Maestre (Castelló), i se n'establix la normativa protectora. [2008/9030]
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural integrants del patrimoni cultural valencià tots els béns existents al territori de la Comunitat Valenciana que en el moment de la seua entrada en vigor havien sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, tant mitjançant expedient individualitzat com en virtut del que establixen l'article 40.2 i les disposicions primera i segona de la dita llei. En virtut de l'atribució legal o automàtica de condició monumental continguda en les disposicions addicionals primera i segona d'esta última norma, el castell d'Ares del Maestre (Castelló) constituïx per ministeri de la llei un Bé d'Interés Cultural amb la categoria de Monument.
La disposició transitòria primera, paràgraf segon, de la Llei 4/1998, d'11 de juny, del Patrimoni Cultural Valencià, permet complementar a la Conselleria de Cultura i Esport les declaracions de béns d'interés cultural produïdes abans de l'entrada en vigor de la dita llei, a fi d'adaptar-ne el contingut als requisits que s'hi establixen.
La Direcció General de Patrimoni Cultural Valencià va adoptar una resolució, amb data 30 d'octubre de 2007 (DOCV 27.11.07), per la qual s'acordava incoar l'expedient de delimitació de l'entorn de protecció del castell d'Ares del Maestre (Castelló), i d'establiment de la normativa protectora corresponent.
S'han complit tots els tràmits preceptius legalment previstos per a la delimitació de l'entorn de protecció del castell d'Ares del Maestre (Castelló), i l'establiment de la normativa protectora corresponent. D'esta manera s'ha complementat el contingut de la declaració amb les noves determinacions que exigix la Llei 4/1998, d'11 de juny, del Patrimoni Cultural Valencià, d'acord amb la facultat que arbitra la disposició transitòria primera, paràgraf segon, d'esta norma.
En compliment del que disposen el dit precepte i el Decret 7/2007, de 28 de juny, del president de la Generalitat, pel qual s'assignen competències a les conselleries, i fent ús de les facultats conferides per l'article 28 de la Llei 5/1983, de 30 de desembre, del Consell,
ORDENE
Primer. Delimitar l'entorn de protecció del castell d'Ares del Maestre (Castelló), i establir la normativa de protecció del Monument i el seu entorn en l'articulat que es transcriu a continuació.
Normativa de protecció del Monument i el seu entorn
Monument:
Article 1. Règim del Monument. Cal atindre's al que disposa la secció segona, Règim dels béns immobles d'interés cultural, del capítol III del títol II de la Llei 4/1998, d'11 de juny, del Patrimoni Cultural Valencià, aplicable a la categoria de Monument.
Article 2. Usos. Els usos permesos són tots els que siguen compatibles amb la posada en valor i el gaudi patrimonial del bé i contribuïsquen a la consecució dels dits fins. L'autorització particularitzada d'ús s'ha de regir pel que disposa l'article 18 de la Llei 4/1998, d'11 de juny, del Patrimoni Cultural Valencià.
Entorn de protecció:
Article 3. Règim general d'intervencions. De conformitat amb el que disposa l'article 35 de la Llei 4/1998, d'11 de juny, del Patrimoni Cultural Valencià, qualsevol intervenció que pretenga realitzar-se en l'entorn de protecció del monument requerirà l'autorització prèvia de la conselleria competent en matèria de cultura. Esta autorització s'ha d'emetre d'acord amb els criteris establits en la present normativa, i per al que no s'hi preveu, aplicant directament els criteris de l'article 39 de la llei esmentada. La present normativa regirà amb caràcter provisional fins que no es redacte el Pla Especial de Protecció del Monument i el seu Entorn i obtinga validació patrimonial.
Totes les intervencions requeriran per al tràmit d'autorització la definició precisa de l'abast, amb la documentació tècnica que per la seua especificitat els corresponga, i amb la ubicació parcel·lària i el suport fotogràfic que permeta constatar la situació de partida i la seua transcendència patrimonial.
Article 4. Excepció al règim general d'intervencions. Sense perjuí del que disposa l'article anterior, mitjançant un informe tècnic municipal, es podrà establir la no-necessitat del tràmit d'autorització previ en actuacions que se situen fora del present marc normatiu per falta de transcendència patrimonial, com seria el cas de les obres i instal·lacions dirigides a la mera conservació, reparació i decoració interior dels immobles.
En estos casos, l'ajuntament haurà de comunicar a esta administració en el termini de deu dies la concessió de llicència municipal, adjuntant com a mínim l'informe tècnic que es menciona en el paràgraf anterior, un pla d'ubicació i el suport fotogràfic que permeta constatar la situació de partida i la seua falta de transcendència patrimonial.
Article 5. Actuacions il·legals. La contravenció d'allò previst en els articles anteriors determinarà la responsabilitat de l'ajuntament en els termes establits en l'article 37 de la Llei 4/98, d'11 de juny, del Patrimoni Cultural Valencià.
Article 6. Preservació del paisatge. A fi de preservar el paisatge històric del castell en el sòl classificat com a no urbanitzable pel Projecte de Delimitació de Sòl aprovat definitivament amb data 22 de desembre de 1998, no s'autoritzaran noves edificacions per a cap ús, i quedaran expressament prohibits els moviments de terres i les excavacions, excepte els necessaris per a l'estudi i la conservació, les senyalitzacions de tipus publicitari, la tala d'arbres i l'abocament de residus.
Article 7. Criteris d'intervenció en el sòl urbà
1. Es mantindran les pautes de la parcel·lació històrica de l'entorn.
2. Seran mantingudes les alineacions històriques de l'edificació conservades fins a l'actualitat. Es prohibixen les reculades i els patis a façana.
3. Els edificis tradicionals del conjunt, pel seu alt valor ambiental i testimonial d'una arquitectura i tipologia que caracteritzen el conjunt, hauran de mantindre les façanes visibles des de la via pública, preservant-ne i restaurant-ne els caràcters originaris.
4. El nombre de plantes permeses és de tres altures (planta baixa més dos) i queden prohibits els semisoterranis. Els edificis que superen este nombre de plantes es regiran pel règim fora d'ordenació. Els edificis que superen este nombre de plantes es regiran pel règim fora d'ordenació. A este efecte, en els casos que concloguen la seua vida útil, es pretenguen obres de reforma de transcendència equiparable a la reedificació, una remodelació amb eliminació de les plantes superiors, o una substitució voluntària dels immobles, seran d'aplicació les ordenances de protecció d'esta normativa. Tot això sense perjuí de la possible aplicació a estos immobles de l'article 21 de la Llei del Patrimoni Cultural Valencià.
5. L'alçària de cornisa màxima és de 9,50 m per a tres plantes, de 6,50 m per a dos plantes i de 4,00 m per a una planta. En els casos en què les parcel·les tinguen distinta rasant, es podrà construir l'altura corresponent a cada carrer fins a la mitat de la profunditat d'aquelles.
6. Les cobertes, d'acord amb la tipologia de la zona, s'han d'atindre a l'article 38 del Projecte de Delimitació de Sòl Urbà aprovat definitivament el 1998, abans esmentat, i el pendent màxim no pot superar el 40%.
7. Les noves edificacions o les remodelacions de les no tradicionals s'hauran d'adequar estèticament a la tipologia i als acabats tradicionals d'Ares del Maestre, d'acord amb l'article 36 del Projecte de Delimitació de Sòl esmentat, i la façana haurà d'atendre les disposicions següents:
- Ràfols d'acord amb l'article 39 del Projecte de Delimitació de Sòl esmentat.
- Impostes, motlures, marcs, cèrcols, acabaments ornamentals i tots altres elements compositius amb una longitud màxima de volada de 15 cm.
- Buits de façana de proporció vertical, amb la possible excepció de plantes baixes o cambres, segons la tipologia compositiva del municipi.
- Balcons de barana metàl·lica o de fusta, amb amplària màxima de volada de 40 cm, 15 cm de caire i longitud màxima de 1,80 m. Es prohibixen els miradors.
- Els tancaments han de ser de fusta a les façanes que donen a la via pública, i queden prohibides les persianes d'acord amb l'article 43 del Projecte de Delimitació de Sòl Urbà.
- Els materials de la façana han d'atindre's al que disposen els articles 40 i 41 del Projecte de Delimitació de Sòl esmentat.
8. L'ús permés en esta zona serà el residencial. S'admetran els usos següents, sempre que se'n mostre la compatibilitat amb les arquitectures tradicionals de la zona:
a) Magatzems
b) Locals industrials ubicats en planta baixa
c) Locals d'oficina
d) Ús comercial o de servicis
e) Centres culturals i docents
Article 8. Actes de transcendència patrimonial. Totes les actuacions que puguen tindre incidència sobre la correcta percepció i la dignitat en la contemplació de l'escena o paisatge urbà del monument i el seu entorn, com seria el cas de l'afecció dels espais lliures per actuacions de reurbanització, enjardinament o plantació d'arbres, provisió de mobiliari urbà, assignació d'ús i ocupacions de la via pública, etc., o com podria ser-ho també l'afecció de la imatge arquitectònica de les edificacions per tractament de color, implantació de rètols, marquesines, tendals, instal·lacions vistes, antenes, etc., o qualsevol altre d'un tipus i unes conseqüències similars, hauran de sotmetre's a l'autorització de la conselleria competent en matèria de cultura, que resoldrà d'acord amb les determinacions de la llei i els criteris de percepció i dignitat abans esmentats.
Queda proscrita la introducció d'anuncis o publicitat exterior als plans de façana dels edificis que, en qualsevol de les seues accepcions, irrompa en la dita escena urbana, excepte la d'activitats culturals o esdeveniments festius que, de manera ocasional, reversible i durant un temps limitat, sol·licite i obtinga autorització expressa.
Article 9. Règim dels béns de rellevància local. Els béns de rellevància local situats en l'entorn, l'església parroquial de Nostra Senyora de l'Assumpció, l'antiga Llotja (hui Ajuntament), la casa abadia (parcel·la 01, illa cadastral núm. 33061) i l'antiga presó, s'han d'atindre al que es disposa en la secció primera, Dels béns de rellevància local, del capítol IV, títol II, de la Llei 4/1998, d'11 de juny, del Patrimoni Cultural Valencià, aplicable als béns de rellevància local. Els usos permesos són tots els que siguen compatibles amb la posada en valor i el gaudi patrimonial del bé i contribuïsquen a la consecució dels dits fins. L'autorització particularitzada d'ús s'ha de regir pel que disposa l'article 50 de la Llei de Patrimoni Cultural Valencià.
Article 10. Protecció del patrimoni arqueològic. En qualsevol actuació que afecte el subsòl de l'immoble o el seu entorn de protecció, resultarà d'aplicació el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.
Segon. L'entorn de protecció del Bé d'Interés Cultural queda definit tant literalment com gràficament en els annexos adjunts que formen part de la present orde. La documentació complementària figura en l'expedient corresponent.
DISPOSICIÓ ADDICIONAL PRIMERA
La present delimitació de l'entorn de protecció del castell d'Ares del Maestre (Castelló), i establiment de la normativa protectora corresponent, haurà de comunicar-se al Registre General de Béns d'Interés Cultural dependent de l'administració de l'Estat a l'efecte que hi quede constància.
DISPOSICIÓ ADDICIONAL SEGONA
La present delimitació de l'entorn de protecció del castell d'Ares del Maestre (Castelló), i establiment de la seua normativa protectora, haurà d'inscriure's en la secció primera de l'Inventari General del Patrimoni Cultural Valencià.
DISPOSICIÓ FINAL
La present orde entrarà en vigor l'endemà de la publicació en el Diari Oficial de la Comunitat Valenciana.
València, 6 de juny de 2008
La consellera de Cultura i Esport
TRINIDAD MIRÓ MIRA
ANNEX I
DELIMITACIÓ LITERAL
Justificació de la delimitació establida
La delimitació de l'entorn de protecció s'establix a partir dels criteris següents:
- topogràfics i paisatgístics, amb la inclusió del puig en què es troba el castell i dels camins més pròxims des d'on és possible veure'l.
- arqueològics, incorporant els vessants del voltant del castell, tenint en compte la previsible successió d'assentaments de població previs o lligats al castell.
- edificacions o qualsevol element del paisatge urbà o no urbanitzable que, a pesar de no tindre una situació d'immediatesa amb el Bé d'Interés Cultural, n'afecten la percepció de forma fonamental.
Delimitació de l'entorn de protecció
Línia delimitadora
Origen: Intersecció entre el límit sud del barranc de la Canaleta i el límit sud de la via pecuària núm. 29 gola de la Masada, punt A.
Sentit: Antihorari.
Línia delimitadora: Des de l'origen la línia continua cap al nord incorporant la via pecuària núm. 29, gira a l'oest pel límit nord de les parcel·les 125, 129, 131 i 132, i incorpora les 134, 135 i 334 del polígon cadastral núm. 31. Gira al nord, inclou les illes cadastrals del sòl urbà i continua per les façanes de les parcel·les 01 i 02 de les illes 33266, 05 i 06 de la 32181, 01 de la 32901, 01 de la 32163 i 06 i 07 de la 32733. La línia continua al nord per la posterior de l'illa 32057 i incorpora el camí Vell d'Ares, fins a girar al sud incorporant el barranc de la Canaleta fins al punt d'origen.
ANNEX II / ANEXO Ii
Delimitació grafica/Delimitación gráfica